Hoc est breve memoratorium de illis servientibus quos dedit domnus Gonterannus rex piissimus Sancto Vincentio, qui sunt in villa vel in potestate Romanaca; imprimis debent annis singulis Sanctum Vincentium et Sanctum Gervasium ipsa tecta que ibidem constructa sunt reedificare et protinus a Sancto Johanne usque ad Sanctum Gervasium et salem et solarium omnem medietatem. Et debent, in Romanaco, ecclesiam Sancti Petri reedificare ex toto, preter muros, et omnes mansiones que ad ipsam curtem aspiciunt, et granicam et stabulum et coquinam; et debent in ipsa villa duas condaminas elaborare, unam ad frumentum et sigala, aliam ad avenam, arando, seminando, colligendo, carricando, sintiando et usque ad granarium perducendo. Debent quoque brolios duos, unum ad Sanctum Romanum et ad Rixosam alium, secare, fenare, carricare et intus mittere kal. maii, unusquisque modium unum ex avena, unusquisque perticas XXV ad circulos faciendos, in tertio anno, omnes simul tonnas duas carricarias, et ipso anno, festivitate Sancti Andree, soldos denarios duos pro porcis, et a festivitate Sancti Martini usque kalendas martii, ligna sufficienter, in natale Domini navatam unam ex lignis et tabulam et tripodes.